**ПРЕГЛЕД ЧЛАНОВА ОДЛУКЕ КОЈИ СЕ МЕЊАЈУ**

Члан 29. ﻿

Право на смештај у објектима социјалног становања имају социјално угрожене породице и појединци, који су корисници права на новчану социјалну помоћ, по основу неспособности за привређивање, по Закону о социјалној заштити, а који су стамбено угрожени.

Стамбено угроженим сматра се појединац и породица под условом да он или члан његове породице нема стан или породичну стамбену зграду на територији Републике Србије у својини или сусвојини, да не користи друштвени или државни стан по основу закупа, да нема могућности да реши стамбено питање на други начин и да не испуњава услове за смештај у установу социјалне заштите или другу породицу.

Изузетно, право на смештај у објектима из става 1. овог члана имају и социјално угрожене породице и појединци, који су у статусу избеглог лица или су интерно расељена лица са подручја Косова и Метохије, уколико не остварују приходе веће од износа које утврди надлежно тело које образује Градска управа Града Ниша - Секретаријат надлежан за послове социјалне заштите за избор ових категорија корисника.

Члан 35. ﻿

Објекат за социјално становање има домаћина који је радно способан, а њега одређује, уз сагласност Градске управе Града Ниша - Секретаријата надлежног за послове социјалне заштите и његов рад контролише Центар за социјални рад.

Члан 43.

 ﻿

О наменском коришћењу објекта старају се Градска управа Града Ниша - Секретаријат надлежан за послове социјалне заштите и Центар за социјални рад.

Члан 45. ﻿

Центар за социјални рад обавештава Градску управу Града Ниша - Секретаријат надлежан за послове социјалне заштите, уколико са територије Града Ниша нема лица која остварују право на привремено становање из члана 39. став 1 ове одлуке.

Члан 46. ﻿

Градска управа Града Ниша - Секретаријат надлежан за послове социјалне заштите, у случају из члана 45. ове одлуке, може да понуди смештај деце и омладине без родитељског старања из других општина у Округу.

Уговором закљученим између Града Ниша и општина из Нишавског округа регулишу се међусобна права и обавезе.

Члан 53. ﻿

У циљу организације и координирања добровољног рада, Градска управа Града Ниша - Секретаријат надлежан за послове социјалне заштите упућује радно способне појединце, који су у стању социјалне потребе, на добровољни рад у јавно предузеће или установу, односно другог директног или индиректног корисника буџетских средстава.

Члан 64. ﻿

На основу спискова из члана 63. ове одлуке Центар за социјални рад на име носиоца права на бесплатан оброк издаје корисничку књижицу и бонове за бесплатан оброк које оверава Градска управа Града Ниша - Секретаријат надлежан за послове социјалне заштите.

Корисничка књижица садржи: име и презиме носиоца права, ЈМБГ, адресу становања , број чланова домаћинства, број решења и период важења права.

Члан 68. ﻿

Право на делимично ослобађање од плаћања комуналних услуга у висини до 1.000 динара имају корисници новчане социјалне помоћи по основу радне способности и имаоци социјалних карата као и породице бораца учесника оружаних сукоба деведесетих година на територији Града Ниша уколико су ослобођени од плаћања накнаде за утрошену воду и изношење смећа.

Право на делимично ослобађање од плаћања комуналних услуга остварују породице бораца учесника оружаних сукоба деведесетих година на територији Града Ниша

- са примањима до 26.000,00 динара у износу од 45%

- са примањима од 26.000,00 до 37.000,00 динара у износу од 30%

- са примањима од 37.000,00 до 71.000,00 динара у износу од 5%, уколико су ослобођени од плаћања накнаде за испоручену топлотну енергију и накнаде за утрошену воду или изношење смећа.

Уз захтев за делимично ослобађање од комуналних трошкова прилажу се: фотокопије рачуна за пружене услуге и документација потребна за издавање социјалне карте.

Члан 71. ﻿

Уколико су појединци, који нису сродници обавезни на издржавање сносили трошкове сахране лица из члана 70. ове одлуке имају право на накнаду трошкова сахране у висини трошкова учињених за набавку најнеопходније погребне опреме.

Накнада трошкова сахране утврђује се у висини стварних трошкова учињених за набавку најнеопходније погребне опреме (сандук, покров, крст, пирамида), превоз посмртних остатака и извршену сахрану.

Право на бесплатно сахрањивање или накнаду трошкова утврђује Центар за социјални рад, решењем обавештава Градску управу Града Ниша - Секретаријат за послове управе и грађанска стања која издаје налог ЈКП "Горица" да изврши сахрану.

Члан 75.

﻿

Захтев за накнаду трошкова за вантелесну оплодњу подноси се Градској управи Града Ниша - Секретаријату надлежном за послове социјалне заштите.

Право на накнаду трошкова за вантелесну оплодњу може се остварити једном у току календарске године.

Захтев за остваривање права на накнаду трошкова за поступак вантелесне оплодње може се поднети најраније 30 дана од назначеног термина за обављање поступка вантелесне оплодње.

Члан 77. ﻿

О праву на накнаду трошкова за вантелесну оплодњу одлучује Градска управа Града Ниша - Секретаријат надлежан за послове социјалне заштите.

Члан 78.

 ﻿

Градска управа Града Ниша - Секретаријат надлежан за послове социјалне заштите, по спроведеном поступку, доставља решење са потребном финансијском документацијом о оствареном праву на накнаду трошкова за вантелесну оплодњу Градској управи Града Ниша - Секретаријату надлежан за финансије ради преноса средстава.

Уколико се плаћање врши по профактури, Градска управа Града Ниша - Секретаријат надлежан за финансије извршиће пренос средстава на рачун изабране здравствене установе.

Ако је поступак вантелесне оплодње завршен и подносилац захтева извршио плаћање, Градска управа Града Ниша - Секретаријат надлежан за финансије рефундираће средства на текући рачун подносиоца захтева.

Члан 86.

﻿

О захтевима за остваривање права из ове одлуке одлучује Центар за социјални рад, осим о праву на накнаду трошкова за вантелесну оплодњу о коме одлучује Градска управа Града Ниша - Секретаријат надлежан за послове социјалне заштите, и права на дневни боравак о коме одлучује установа у којој се пружа услуга дневног боравка.

По жалбама на решења Центра за социјални рад одлучује Градска управа Града Ниша - Секретаријат надлежан за послове социјалне заштите.

По жалбама на решења Градске управе Града Ниша - Секретаријата надлежог за послове социјалне заштите одлучује Градско веће Града Ниша.

Жалбе се предају првостепеном органу.

Члан 87. ﻿

Градска управа Града Ниша - Секретаријат надлежан за послове социјалне заштите врши ревизију решења, Центра за социјални рад, о признавању права из ове одлуке,на начин и по поступку прописаним Законом.